b'\n_START_ARTICLE_\nAlenka Goljev\xc5\xa1\xc4\x8dek Kermauner\n_START_SECTION_\n\xc5\xbdivljenjepis\n_START_PARAGRAPH_\nRodila se je o\xc4\x8detu, profesorju hidotehnike na Fakulteti za gradbeni\xc5\xa1tvo v Ljubljani, Milovanu Goljev\xc5\xa1\xc4\x8dku in materi Ljudmili Po\xc4\x8dkaj. Odra\xc5\xa1\xc4\x8dala je v Ro\xc5\xbeni dolini v Ljubljani. \xc5\xa0tudirala je na ljubljanski Filozofski fakulteti in diplomirala na temo Spinozova etika. 1955 se je poro\xc4\x8dila s Tarasom Kermaunerjem in rodila se jima je h\xc4\x8di Aksinja._NEWLINE_Mo\xc5\xbe je za leto dni od\xc5\xa1el na \xc5\xa1tudij sociologije v Pariz, Alenka pa se je zaposlila kot profesorica na Klasi\xc4\x8dni gimnaziji v Ljubljani, kjer je pou\xc4\x8devala filozofijo in psihologijo. Med letoma 1958 in 1960 je bila zaradi suma sovra\xc5\xbene propagande zoper Jugoslavijo proti mo\xc5\xbeu Tarasu spro\xc5\xbeena preiskava. Tudi na Alenko so se za\xc4\x8deli izvajati pritiski._NEWLINE_1960 se jima je rodila h\xc4\x8di Ajda, 1966 pa sin Ale\xc5\xa1._NEWLINE_Ko so otroci odrasli, se je vse bolj posvetila pisateljevanju in znanstvenemu raziskovanju. 1978 je magistrirala na temo Odnos med mitosom in logosom, posebej pri Platonu, 1981 pa doktorirala (Mit in slovenska ljudska pesem). Tega leta sta se tudi z mo\xc5\xbeem preselila v Avber na Krasu.\n_START_SECTION_\n\xc4\x8cude\xc5\xbeni kamen\n_START_PARAGRAPH_\nKnjiga vsebuje \xc5\xa1tiri igre za otroke: \xc4\x8cude\xc5\xbeni Kamen, Kralj Matja\xc5\xbe, kako se ima\xc5\xa1?, \xc4\x8ce zmaj po\xc5\xbere mamo in Hi\xc5\xa1a. Vse \xc5\xa1tiri igre so vzgojne in od posameznika zahtevajo premislek o sebi in o svojih ravnanjih ter odlo\xc4\x8ditev, da bi se trudil biti dober \xc4\x8dlovek. \xc4\x8clovek, ki bi bil zmo\xc5\xbeen se soo\xc4\x8diti s te\xc5\xbeavami v vsakdanjem \xc5\xbeivljenju in biti dovolj vztrajen pri iskanju svojega\xc2\xa0\xc2\xbb\xc4\x8dude\xc5\xbenega kamna\xc2\xab.\n_START_SECTION_\nMed bogovi in demoni\n_START_PARAGRAPH_\nJe delo, ki povezuje etnologijo in filozofijo. Zanj je avtorica leta 1988 dobila Levstikovo nagrado. Je zbirka esejev, s katerimi iz pozabe vle\xc4\x8de like iz slovenske mitologije. Njen ve\xc4\x8dji del je po delih leto dni izhajal tudi v reviji Kurir\xc4\x8dek. Knjiga je namenjena otrokom in odraslim. Je nekak\xc5\xa1en poljudnoznanstven\xc2\xa0\xc2\xbbpriro\xc4\x8dnik\xc2\xab\xc2\xa0mitolo\xc5\xa1kih bitij iz slovenske zgodovine. Knjiga opisuje Hostnika \xe2\x80\x93 duha iz gozda, pustne \xc5\xa1eme, Pehtro - babo, sojenice \xe2\x80\x93 rojenice, vilinska bitja, vile, povodnega mo\xc5\xbea, ka\xc4\x8djo kraljico, kresnike, volkodlake in vampirje, hudi\xc4\x8da ..._NEWLINE_Delo je opremljeno z ilustracijami Daniela Dem\xc5\xa1arja.\n_START_SECTION_\nNew age in kr\xc5\xa1\xc4\x8danstvo\n_START_PARAGRAPH_\nV knjigi avtorica s stali\xc5\xa1\xc4\x8da kr\xc5\xa1\xc4\x8danstva kriti\xc4\x8dno presoja religije in filozofije, ki preplavljajo dana\xc5\xa1nji svet in begajo sodobnega \xc4\x8dloveka. Knjiga je \xc5\xa1tudija in pregled najnovej\xc5\xa1ih tokov new agea v odnosu do kr\xc5\xa1\xc4\x8danstva, ki ga sodobni svet odklanja. Avtorica opisuje tudi svojo pot do kr\xc5\xa1\xc4\x8danstva, ki je vodila skozi new age. V knjigi lahko dobimo iz\xc4\x8drpne informacije o tem, kak\xc5\xa1no je kr\xc5\xa1\xc4\x8dansko stali\xc5\xa1\xc4\x8de do horoskopa, sekt, astrologije, joge, alternativnih znanosti, magije ipd.'